Ukážka z elektronickej knihy

Z anglického originálu Ruth Soukup: Living Well Spending Less, 12 Secrets of the good Life, ktorý vyšiel vo vydavateľstve ZONDERVAN, Michigan 2014,

preložila Elena Šikulová.

Vyšlo vo Vydavateľstve TATRAN, Bratislava 2015 ako 5051. publikácia a 126. zväzok

edície LUK – Knižnica svetových bestsellerov.

Vydanie I.

Prebal a väzbu podľa pôvodného návrhu spracoval AldoDesign, Bratislava.

Zodpovedná redaktorka Anna Šikulová

Jazyková redaktorka Eva Mládeková

Technická redaktorka Katarína Junásová

Sadzba RS servis, Bratislava

Vytlačila Těšínská tiskárna, a. s., Český Těšín.

www.slovtatran.sk

:: knihy pre hodnotnejší život

„Published by arrangement with The Zondervan Corporation L.L.C., a division of HarperCollins Christian Publishing, Inc.“

Copyright © 2014 by Ruth Soukup

Translation © Elena Šikulová 2015

Slovak edition © Vydavateľstvo TATRAN 2015

ISBN 978-80-222-0752-2

Venujem Chuckovi, Maggie a Annie za to,

že mi neprestajne pripomínajú,

v čom spočíva podstata lepšieho života.

Úvod

Z času na čas naruším svoj bežný ranný program polho- dinovou cestou na juh mesta Fort Myers do miestnej pobočky CBS, kde chodím nahrávať trojminútový živý vstup. Raz ponúknem tipy, ako čo najviac ušetriť na potravinách, inokedy poskytnem radu, ako znovu získať kontrolu nad rozpočtom, alebo sa podelím o nápadité návody na úžasné ručne vyrobené darčeky. Vo vysielaní ma vždy prekvapí, keď ma predstavia ako odborníčku na šetrenie z poprednej floridskej televízie WINK News.

Odborníčka na šetrenie.

Aká irónia!

A to nie je všetko. V uplynulých rokoch mi pridelili niekoľko podobných titulov: zľavová kráľovná, super šetrička, majsterka v zjednávaní, hviezda úspor. Ani v najdivokejších snoch by mi nezišlo na um opísať sa týmito slovami. Pravda je taká, že nie som expertka na šetrenie peňazí, som expertka na ich míňanie. Oddávam sa chodeniu po obchodoch aj vtedy, keď by som nemala, a rada nakupujem len tak pre radosť. A práve táto „odborná znalosť“ mi v posledných rokoch priniesla nemálo problémov. Nie je preto náhoda, že moja kniha a rovnako aj môj blog sa nazýva- jú Living well spending less (Žiť lepšie, míňať menej), a nie Living well saving more (Žiť lepšie, šetriť viac).

Predtým ako som začala písať blog LivingWellSpendingLess.com, slovo skromnosť mi nič nevravelo. Vyrastala som v rodine, kde peniaze nikdy neboli problém. Navonok sme pôsobili, že nám nič nechýba. Nič však nie je len tak a náš život mal od dokonalého poriadne ďaleko. V poslednom ročníku vysokej školy sa mi život zosypal na trosky a dva roky som žila v svete temna a depresií.

Takmer som prišla o život, prežila som iba zázrakom, no bola som zaslepená a nechápala som to. Počas ďalších desiatich rokov som chodila na právo, vyletela som zo školy, vydala som sa, trikrát som sa presťahovala z jedného konca krajiny na druhý a porodila som dve deti.

Desať rokov nepretržitých zmien, počas ktorých boli jedinou stálicou v mojom živote nákupné centrá.

A internetové obchody. Amazon.com, Target, Pottery Barn, Gymboree… Náš život som zapratala množstvom predmetov, ale tie nezaplnili prázdno.

No Boh mal plán aj pre stroskotanú nákupnú maniačku, ako som bola ja.

A jeho milosť môže mať aj podobu nákupnej poukážky.

Dnes vášnivo šetrím peniaze, ale nie preto, že by sa mi podarilo nájsť riešenie na zaobchádzanie s osobnými financiami, naopak, každý deň robím finančné prešľapy – aj v tejto chvíli popíjam predraženú kávu s bohatou penou. So svojím archivačným systémom som už mesiac pozadu a zanedbávam aj zapisovanie údajov o všetkých príjmoch a výdavkoch. Míňam na všeličo, čo vôbec nepotrebujem. A platenie účtov každý mesiac odkladám na poslednú chvíľu.

K dokonalosti mám ešte poriadne ďaleko.

Našťastie Boh ma nestvoril dokonalú.

Na ceste za finančnou slobodou som zistila, že stav mojich účtov zvyčajne odráža stav môjho života. Keď mám neporiadok vo financiách, mám neporiadok aj vo všetkých ostatných oblastiach. Šetrenie peňazí ma teda nepohltilo preto, že by som o ňom už všetko vedela, ale preto, lebo som si uvedomila, že peniaze, či už ich je primálo alebo priveľa, prenikajú do všetkých stránok a oblastí nášho života. Priamo súvisia s naším duševným, emočným, dokonca aj fyzickým blahom. Spôsob míňania peňazí odzrkadľuje obsah nášho srdca.

Táto kniha však nie je len príručkou o šetrení peňazí, nie je súborom rôznych príkazov a zákazov týkajúcich sa financií. Je to kniha o tom, ako viesť spokojný život a  pritom menej míňať. Vychádza z bolestivo naučených lekcií, ktoré som získala vďaka svojim omylom i úspechom.

A keďže som kresťanka, vychádza aj z toho, čo nám o spokojnom živote hovorí Sväté písmo, preto obsahuje aj viacero odkazov na Bibliu.

Dúfam, že moja kniha bude pre vás podnetom na zmenu – podnetom na prehodnotenie priorít a uskutočnenie potrebných zmien, ktoré povedú nielen k vyššej cifre na výpise z vášho účtu, ale aj k lepšiemu, zmysluplnému, spokojnému a radostnému životu. Nebude to ľahké – trvalá zmena si vyžaduje mnoho úsilia, ale verte mi, prosím, odmena za tú snahu stojí.

Čaká na vás spokojný život. Ste naň pripravení?

PRVÁ ČASŤ

Lepšie

zit

PRVÉ TAJOMSTVO

Lepší zivot je iný,

nez si myslíme

Nie život sám osebe, ale spokojný život si treba vážiť.

Sokrates, ako ho citoval Platón v diele Kritón

Nezhromažďujte si poklady na zemi, kde (ich) moľ a hrdza ničí a kde sa zlodeji vlamujú a kradnú. Ale zhromažďujte si poklady v nebi, kde (ich) ani moľ, ani hrdza neničí a kde sa zlodeji nevlamujú a nekradnú. Lebo kde je tvoj poklad, tam bude aj tvoje srdce.

Evanjelium podľa Matúša 6, 19 – 21

Smiať sa často a veľa; vyslúžiť si úctu múdrych ľudí a lásku detí; získať obdiv úprimných kritikov a strpieť zradu falošných priateľov; oceniť krásu; vidieť v druhých to najlepšie; nechať po sebe aspoň o málo lepší svet, či už cez zdravé dieťa, chodník v záhrade alebo zlepšené podmienky v spoločnosti; poznať, že aspoň jednému človeku sa vďaka vášmu životu dýcha lepšie. To znamená byť úspešný.*

Ralph Waldo Emerson

* Zrejme ide o parafrázovaný úryvok z eseje Bessie A. Stanleyovej z roku 1905, Emersonovi sa pripisuje až od roku 1951.

Ako dievčatko som si v jednej z takmer nepoužívaných hosťovských izieb nášho koloniálneho domu z tridsiatych rokov urobila tajnú skrýšu. Bol to neveľký priestor za šatníkom. Tam som sa upelešila a nik ma neotravoval. Strávila som tam celé hodiny a blúdila po svojom imaginárnom svete. V predstavách som si vytvárala dom snov.

Bol to dôkladný, časovo vyčerpávajúci proces. Začala som tým, že som si vybrala najväčší a najohromnejší dom z ponuky nehnuteľností v otcovom časopise Architectural Digest. Pred domom bola upravená anglická záhrada, za ním útes s výhľadom na oceán a na predaj bol priam za babku – sedemnásť miliónov. Zo zásuvky v otcovom stole som si vzala štvorčekový papier a načrtla som naň pôdorys prízemia vysnívaného domu.

Nikdy som nezabudla na také nezanedbateľné a nevy- hnutné objekty ako krytý bazén, basketbalové ihrisko či herňu. Dokonalý dom podľa mojich predstáv mal mať najmenej desať spální a v každej kozub, miesto na posedenie a priestrannú kúpeľňu pripomínajúcu kúpele. Mali v ňom byť aspoň dve profesionálne vybavené kuchyne, lebo nikdy neviete, kedy budete potrebovať ešte jednu, ďalej tam mala byť jedáleň pre štyridsať ľudí a knižnica veľkosti bežnej univerzitnej knižnice s knihami v policiach od dlážky až po strop a množstvo ďalších podmaňujúcich výstrelkov, ktoré dokázala vyčarovať predstavivosť jedenásťročného dievčaťa. Inšpiráciou pre mňa boli najmä domy pre bábiky a časté sledovanie televíznych programov o živote bohatých a slávnych.

Keď som mala hotový pôdorys – vždy mi to trvalo celé hodiny, aby bolo všetko podľa mojich predstáv – pokračovala som dekoráciami. Zo stohu starých časopisov som si povyťahovala rôzne katalógy a celé hodiny som strávila vyberaním nábytku, obliečok a doplnkov do každej izby, počnúc čínskym porcelánom vo vitrínach cez mäkučké uteráky v kúpeľni až po elegantné topánky v šatníku.

Pri listovaní v katalógoch som mala pred očami rozkošné vyparádené deti a milého, pekného, šialene úspešného manžela. Predstavovala som si úchvatnú, bezproblémovú budúcnosť a šťastné chvíle strávené v  luxusnom domove.

No keď som prešla všetky katalógy a všetky imaginárne izby som prepchala drahými predmetmi od výmyslu sveta, aj napriek vynaloženému úsiliu a dlhým hodinám stráveným plánovaním ideálneho príbytku, nikdy ma nepremkol pocit spokojnosti. Pocítila som intenzívne sklamanie. Všetko som zapĺňala a zapĺňala, a vo mne vládol pocit prázdnoty. A tak som vždy začala odznova – nový dom, iný pôdorys – ďalšie nekonečné hodiny strávené túžbami, snívaním a zapĺňaním priestoru v nádeji, že tentoraz sa mi to určite podarí.

Život v dome mojich snov bol dokonalý. Vo svojom vysnívanom dome som bola šťastná.

Aspoň som si to myslela.

V tých časoch som však vôbec netušila, že si v takom útlom veku vytváram nebezpečný návyk. Začala som si spájať majetok so šťastím. Nadobúdala som vieru, že dobrý život závisí od toho, čo všetko človek vlastní. Ako jedenásťročná som bola presvedčená, že stačí získať správne veci a môj život bude úplný. Naplnený. Šťastný. Spokojný.

Tento zhubný vzorec zasiahol aj do môjho dospelého života a takmer sa mu podarilo zničiť mi manželstvo. Pochopiteľne, o jeho ničivosti som sa dozvedela až o mnoho rokov.

Table of Contents

Titulná strana

Tiráž

PRVÁ ČASŤ

PRVÉ TAJOMSTVO

TRETIE TAJOMSTVO

DRUHÁ ČASŤ